Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Општина Зрновци, застапувана од градоначалник Б. К., поднесена против Решение на ЕВН Македонија Електрани - Друштво за производство на електрична енергија ДООЕЛ Скопје, по предметот Барање за пристап до информации од јавен карактер, на 05.05.2023 година го донесе следното

**Р Е Ш Е Н И Е**

**1**. Жалбата изјавена од од Општина Зрновци, застапувана од градоначалник Б. К., поднесена против Решение на ЕВН Македонија Електрани - Друштво за производство на електрична енергија ДООЕЛ Скопје бр. 03-342/2 од 18.04.2023 година, заведена во Агенцијата под бр.08-184 на 26.04.2023 година, по предметот Барање за пристап до информации од јавен карактер**, СЕ ОДБИВА како неоснована**.

**2. СЕ ПОТВРДУВА** Решението на Имателот на информација бр. 03-342/2 од 18.04.2023 година**.**

**О Б Р А З Л О Ж Е Н И Е**

Општина Зрновци, застапувана од градоначалник Б. К., на 04.03.2023 година, поднела Барање за пристап до информации од јавен карактер до ЕВН Македонија Електрани - Друштво за производство на електрична енергија ДООЕЛ Скопје, со кое побарала да и се достави фотокопија или електронски запис од следната информација:

„Колку вкупно финансиски средства ЕВН Македонија – Електрани, ДООЕЛ Скопје, има исплатено **по основ на концесија** за користење на вода за производство на електрична енергија од ХЕЦ Зрновци во с.Зрновци за период од 2011 до 2023 година?“.

Постапувајќи по оваа Барање, Имателот на информации донел Решение бр. 03-342/2 од 18.04.2023 година, со кое Барање се усвојува. Во Решението е наведено: „ЕВН Македонија Електрани ДООЕЛ **нема исплатено финансиски средства по основ на концесија** за користење на вода за производство на електрична енергија од ХЕЦ Зрновци с.Зрновци за период 2011-2023 година“.

Незадоволен од одговорот во наведеното Решение, Барателот на информации во законски предвидениот рок поднесе Жалба до Агенцијата, заведена во Агенцијата под бр.08-184 на 26.04.2023 година. Во Жалбата е наведено дека: „...ни е одговорено дека ЕВН Македонија Електрани ДООЕЛ нема исплатено финансиски средства по основ на концесија за користење на вода за производство на електрична енергија од ХЕЦ Зрновци...но при увид во Дозволата за користење вода за производство на електрична енергија...издадена од Министерството за животна средина и просторно планирање, Управа за животна средина...во приложените документи за добивање на истата под точка 6...имаат доставено Доказ за платен надомест за период 2016-2020 год. УП-1156/20“. Во прилог на Жалбата до Агенцијата е доставена Дозвола на ЕВН Македонија Електрани ДООЕЛ Скопје за користење на вода од река Зрновка и Кукушница за производство на електрична енергија за ХЕЦ Зрновци бр.УП1-11/5-1156/2020 од 15.03.2021 година, издадена од Министерството за животна средина и просторно планирање врз основа на член 40 од Законот за водите. Во точка 6 од наведениот документ е наведен и „Доказ за платен надоместок за период 2016-2020 година УП-1156/20 од 26.01.2020 година“.

Агенцијата, со електронски допис од 28.04.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации со електронски допис од 04.05.2023 година до Агенцијата достави Одговор по доставена жалба бр.03-357/1 од 04.05.2023 година, во кој е наведено дека: „ЕВН Македонија Електрани Дооел **согласно Законот за водите член 213 став 13 и 14...плаќа надомест** што се плаќа за користење вода при производство на електрична енергија во висина од 1% од производствената цена на еден киловат час...Барањето на Општина Зрновци беше за исплатени средства по основ на концесија за користење на вода за производство на електрична енергија...концесијата се доделува по пат на јавен повик...во согласност со одредбите од Законот за концесии и јавно приватно партнерство...**наведената електрана од страна на ЕВН Македонија Електрани ДООЕЛ Скопје не се користи по основ на Законот за концесии и јавно приватно партнерство**“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението бр. 03-342/2 од 18.04.2023 година на Имателот на информации го потврди**, поради следното:

По разгледувањето на Жалбата и сите списи во врска со предметот, Агенцијата утврди дека Имателот на информации постапил правилно по Барањето за пристап до информации од јавен карактер со тоа што донел правилно и врз закон засновано Решение.

Во конкретниот случај, Имателот на информации со донесеното решение му овозможил пристап по бараната информација, односно му одговорил дека од негова страна нема исплатено финансиски средства по основ на концесија за користење на вода за производство на електрична енергија од ХЕЦ Зрновци, од причина што за таа намена не користи вода согласно Законот за концесии и јавно приватно партнерство, туку користи вода согласно Законот за водите, за што плаќа надомест „во висина од 1% од производствената цена на еден киловат час...“.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**